เอ็มเอฟซีเปิดกองทุนรวมผสม
เอ็มเอฟซีขายกองทุนผสมเน้นลงทุนตราสารหนี้ I-MSN 12M เพิ่มทางเลือกนักลงทุน&nbsp;&nbsp;
31 พ.ค. 2554

เอ็มเอฟซีขายกองทุนผสมเน้นลงทุนตราสารหนี้ I-MSN 12M เพิ่มทางเลือกนักลงทุน  
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี  เปิดเผยว่า เอ็มเอฟซีได้เสนอกองทุนรวมผสมที่ไม่ลงทุนในตราสารทุน ได้แก่  กองทุนเปิดเอ็มเอฟซี อินเตอร์เนชั่นแนล สเปเชี่ยล โน๊ต 12 เดือน หรือ I-MSN 12M เพื่อเป็นทางเลือกสำหรับนักลงทุนที่มองหาโอกาสในการรับผลตอบแทนที่ดีกว่าอัตราดอกเบี้ยเงินฝากธนาคาร ซึ่งใช้เวลาลงทุนประมาณ 1 ปี โดยผู้ลงทุนไม่ต้องเสียภาษีของผลตอบแทนที่ได้รับจากการลงทุนสำหรับสำหรับบุคคลธรรมดา  และเป็นการกระจายการลงทุนนอกเหนือไปจากการลงทุนในตราสารทุนในตลาดหลักทรัพย์ 
กองทุนเปิด I-MSN 12M มีมูลค่าโครงการ 2,000 ล้านบาท จะลงทุนในต่างประเทศไม่เกินร้อยละ 79 ของมูลค่าทรัพย์สินสุทธิ และมีการป้องกันความเสี่ยงด้านอัตราแลกเปลี่ยนเงินแบบเต็มจำนวน (Fully Hedge) โดยจะลงทุนในตราสารหนี้ที่มีคุณภาพ  และสัญญาซื้อขายล่วงหน้าแฝงที่มีโอกาสได้รับผลตอบแทนที่ดี เช่น ตราสารหนี้ที่ออกโดยรัฐวิสาหกิจ ธนาคารพาณิชย์ ธนาคารต่างประเทศ หรือตราสารทางการเงินที่ได้รับการจัดอันดับความน่าเชื่อถือ ตราสารหนี้ที่มีการจ่ายผลตอบแทนอ้างอิงกับตัวแปร (Structured Note) ที่เป็น Credit Linked Note ที่ออกโดยสถาบันการเงินที่เสนอขายทั้งในและต่างประเทศ และเงินฝากหรือหลักทรัพย์อื่น 
ทั้งนี้ เมื่อครบอายุกองทุน บริษัทจะดำเนินการรับซื้อคืนหน่วยลงทุนกองทุนเปิด I-MSN 12M และสับเปลี่ยนอัตโนมัติไปยังกองทุนเปิดเอ็มเอฟซีพันธบัตรตลาดเงิน (MM-GOV) ซึ่งเป็นกองทุนรวมตลาดเงินที่มีความมั่นคงสูง ลงทุนในตราสารหนี้ภาครัฐ เพื่อผู้ถือหน่วยลงทุนจะได้รับโอกาสที่ดีจากการลงทุนอย่างต่อเนื่อง